stanford-oval/wikipedia huggingface dataset:
שלוש הממלכות
היסטוריה > פרלוד: התפוררות האן המאוחרת > משבר כלכלי ופוליטי

בזירה הפנימית, הצמיחה המהירה באוכלוסייה בתקופת שושלת האן הובילה לצמצום השטח הראוי לעיבוד ולפיצול החלקות החקלאיות לשטחים זעירים, מה שגרם להתרוששות האיכרים החופשיים, שהיוו את רובה המכריעה של האוכלוסייה הסינית. במצב זה של פיצוץ אוכלוסין, רבים נאלצו לעזוב את אדמתם ולחיות כאריסים בנחלותיהם של בעלי הקרקעות הגדולים, ובכך היו פטורים ממס. הירידה במיסוי הובילה להתרוקנות הקופה הקיסרית, בעוד שהאליטה האריסטוקרטית צברה כוח וממון רב. ניסיונות מטעם הקיסרות להגביל את גודל הנחלות ואת מספר האריסים נתקלו בהתנגדות עיקשת מטעם המנגנון הפקידותי עצמו-רבים מחבריו השתייכו לעילית הכלכלית שהייתה נפגעת מהרפורמות, והכשילו כל ניסיון להחלת רגולציה. השלטון נאלץ להעלות את מס הגולגולת על מנת לשמר את הכנסותיו, מה שהוביל לאי שקט חברתי הולך וגובר.
היסטוריה > פרלוד: התפוררות האן המאוחרת > הידרדרות צבאית

בתחום הצבאי-מדיני חלה הידרדרות גם כן. בתקופת האן המאוחרת השתנה מבנה הצבא הלאומי; גיוס החובה בזמני שלום צומצם, והצבא עבר להתבסס על יחידות מקצועיות שהתמצאו בלוחמה כנגד שבטי הנוודים בצפון. ביטול הגיוס הכללי נבע ממספר סיבות: האיכרים המגויסים היו לא יעילים במלחמה נגד שבטי הנוודים הרכובים על פרשים, והשלטון המרכזי חשש מהמון האיכרים בעלי הפוטנציאל המרדני שעברו הכשרה צבאית. עם ההידרדרות הכלכלית נמשך צמצום הצבא הכללי מטעמי חיסכון.
חולשותיו של המבנה צבאי החדש התגלו במהרה: יחידות הלוחמים המקצועיים היו יעילות בפעולות בעומק הערבה כנגד שבטי הנוודים, אך לא יכלו להגן באפקטיביות על יישובי הספר הסיניים מפני פשיטותיהם. האחריות על הגנת הכפרים הוטלה על המליציות המקומיות, אך כאמור, אלא לא היו מאומנים ומתוקצבים דיים על מנת להוות יריב שקול. לאורך המאה השנייה היה הגבול הצפוני זירה להתנגשויות בלתי פוסקות בין הכוחות הסיניים לשבטי הסיין-ביי (鲜卑), וזרם של מאות אלפי פליטים זרם מאזורי הספר אל פנים הארץ.
היסטוריה > פרלוד: התפוררות האן המאוחרת > חוסר יציבות שלטונית

מאז שנות שלטונו של הקיסר חה, הרביעי לשושלת האן המזרחית, עלו מרבית קיסרי האן לשלטון בעודם קטינים. במצבים אלו הקיסר היה משמש כדמות ייצוגית עד הגעתו לבגרות, בזמן שבמושכות השלטון אחז עוצר קיסרי. לרוב, עוצרים אלו עסקו בניצול מעמדם לצבירת ממון והשפעה, ופחות בניהול השוטף של הקיסרות.
בנוסף, סיעה פוליטית חדשה בחצר הקיסרית החלה לצבור כוח-הסריסים. הסריסים היו הגברים היחידים שלא השתייכו למשפחה הקיסרית והורשו להיכנס אל חלקו הפנימי של הארמון הקיסרי. הם היו אחראים בין השאר על תחזוקת הארמון ואבטחת הקיסר ומשפחתו, והקרבה הבלעדית שלהם לקיסר הקנתה להם השפעה רבה. עם הזמן, הפכו הסריסים גם ליועציו האישיים של הקיסר, והם צברו נחלות ותוארי אצולה.
התחזקותם של הסריסים הייתה לצנינים בעיני העילית הפקידותית המשכילה, שהתחנכה על ברכי הקונפוציאניזם ולא ראתה בעין יפה (בלשון המעטה) את עלייתה לכוח של קבוצה נטולת השכלה מסורתית שהגיעה לעמדת כוח על ידי פגיעה גופנית. ההתנגדות גברה לאחר שבשנת 159 נעזר הקיסר חואן, שכיהן עד אז כשליט בובה, בסריסיו על מנת להיפטר מהעוצר לשעבר והשליט בפועל, ליאנג ג'י. כגמול על נאמנותם, מינה הקיסר חואן כמה מהסריסים ליועציו באופן רשמי, ואלו החלו לתמרן את בעלי בריתם לעמדות כוח בשלטון המקומי. הבירה הקיסרית לוו-יאנג הפכה למוקד של מאבקים ותסיסה פוליטית, כשהדרג הפקידותי והסטודנטים באוניבסיטה הממלכתית מוחים נגד התחזקות הסריסים ואוסרים כמה מהם, והסריסים לוחשים באוזנו של הקיסר ומנסים לדכא את מתנגדיהם.
בשנת 168 מת בנסיבות מסתוריות הקיסר חואן, ובמקומו עלה לשלטון הקיסר לינג בן ה-12, כשדואו וו, דמות מרכזית באליטה הסינית, שולט בו בפועל. דואו וו היה נחוש לחסל את הסריסים, ורקם ניסיון הפיכה בו יופללו מנהיגיהם וסיעתם תאבד את כוחה. אולם הסריסים גילו מבעוד מועד את כוונותיו, והוציאו בשם הקיסר צו מעצר נגד דואו וו שותפיו לקשר. דואו וו נאלץ להתאבד, והסריסים ביצרו את אחיזתם בשלטון. הסריסים טיהרו את הדרג השלטוני ממתנגדיהם, ומשכילים קונפוציאנים לא היו מוכנים יותר לכהן במשרות ציבוריות. נוצר מחסור בפקידים מיומנים לאיוש תפקידים ניהוליים במחוזות האימפריה, השחיתות פשתה בכל והשלטון המקומי התפורר.
היסטוריה > פרלוד: התפוררות האן המאוחרת > סיכום

התלכדות הנסיבות יצרה בסין משבר קיומי שהכה בקיסרות הן מבחינה פנימית והן חיצונית, וגם מנע ממנה להגיב בצורה יעילה. המוני איכרים מרוששים, שלא יכלו עוד לקיים את עצמם באמצעות חלקותיהם הזעירות או שנאלצו לנטוש את כפריהם בשל פשיטות הסיין-ביי, נדדו ברחבי צפון סין. חלקם הפכו לאריסים בשירות בתי האצולה הגדולים, מה שחיזק אותם עוד יותר על חשבון השלטון המרכזי, וחלקם הצטרפו לכנופיות שודדים שהסתתרו בהרים וביערות. השתלטות הסריסים על השלטון המרכזי הובילה לניכור בקרב העילית הכלכלית המשכילה כלפי השלטון הקיסרי, ולאיוש תפקידים ניהוליים בידי אופרטוניסטים מושחתים, חסרי הכשרה ותאבי כוח. באזורי הספר, נוכרים התיישבו באדמות שבעבר עובדו על ידי סינים. הקיסרות איבדה את יוקרתה בעיני העם, והייתה על סף קריסה.
היסטוריה > מרד הטורבן הצהוב

מרד הטורבן הצהוב (בסינית: 黃巾之亂) היה התקוממות איכרים בני המעמד הנמוך נגד קיסר סין שפרצה בשנת 184. את המרד הנהיג ג'אנג ג'יאו (張角). הסיבות למרד היו שחיתות בקיסרות ששלטה בה שושלת האן המזרחית. הגנרל צָאו צָאו דיכא את המרד באכזריות, והביא להפסקתו. המרידות התחדשו ונמשכו עד שנת 205 לספירה.
היסטוריה > קרב הצוקים האדומים

קרב הצוקים האדומים, הידוע גם בשם קרב צְ'ה-בִּי, היה קרב מכריע בסוף שושלת האן, מיד לפני תקופת שלוש הממלכות של ההיסטוריה הסינית. הקרב התרחש בחורף של שנת 208/9 לספירה בין כוחות הברית של המצביאים בדרום: לְיוֹ בֵּיי וסוּן צְ'וֵאן, ובין כוחו העצום של המצביא הצפוני צאו צאו. לְיוֹ בֵּיי וסוּן צְ'וֵאן סיכלו בהצלחה את מאמציו של צאו צאו לכבוש את השטח מדרום לנהר היאנגצה ולאחד את השטח של שושלת האן המזרחית. הניצחון בצוקים האדומים הבטיח את שלומם של לְיוֹ בֵּיי וסוּן צְ'וֵאן, העניק להם שליטה על היאנגצה, וסיפק קו הגנה שבהמשך היה הבסיס ליצירת שתי המדינות הדרומיות של צ'וּ הָאן וווּ המזרחית.
תיאורי הקרב שונים בצורה משמעותית בכל הקשור לפרטים, והמיקום של הקרב הוא נושא מעורר מחלוקת. אף על פי שהמיקום המדויק נותר לא ברור, רוב ההשערות האקדמיות ממקמות אותו בגדה הדרומית של נהר היאנגצה, מדרום מערב לווהאן של ימינו ומצפון מזרח ליואיאנג (חונאן של ימינו). התיאור המפורט ביותר של הקרב מגיע מהביוגרפיה של ג'וֹאוּ יוּ' מהמאה ה-3, ברשומות ההיסטוריות של שלוש הממלכות מאת צֶ'ן שׁוֹאוּ. תיאור מוגזם של הקרב הוא חלק מרכזי ברומן של לואו גואן-ג'ונג "רומן שלוש הממלכות", אחד מארבעת הרומנים הקלאסיים הסיניים של הספרות הסינית.
השלכות > השלכות כלכליות

בשלהי שושלת האן המזרחית, עקב אסונות טבע ומרד הטורבן הצהוב, הערים והחקלאות בסין ניזוקו מאוד וכלכלת סין התמוטטה. מספר שליטים מקומיים ואצולה הקימו מעוזים משלהם ועודדו חקלאות בשטחיהם הפרטיים, כתוצאה מכך אלו התפתחו בהדרגה לגופים עצמאיים רבי עצמה והיו בעלי השפעה על שושלות רבות לאורך ההיסטוריה של סין. כך, כוחם של האצולה ושל שליטים מקומיים שכבר היה גדול תחת שלטונה של שושלת האן המזרחית, הגיע לשלוט בכלכלה, בחברה, ובממשל המקומי. במילים אחרות, החזרת הכוח הקיסרי דרשה לא רק ניצחון במלחמה, אלא גם ביסוס מחדש או החלפה של שיטת ממשל שהלכה והפכה פחות יעילה במשך כמאתיים שנה.
בנוסף, בשנת 192 נהרג דונְג גְ'ווֹ על ידי לוֹ בּוּ, כמו כן הקיסר שְׂייֵן דִי נלקח כבן ערובה על ידי המצביאים החזקים מצבאו של דונג. הדבר הוביל לקריסת החצר הקיסרית, משום שלא היה ידוע אם הקיסר היה בין החיים או לא. מטבעות הנחושת לא הומסו, ובמהלך תקופת שלוש הממלכות הוטבעו באופן פרטי. לכן, בשל קריסת המטבע, הכריזה ממלכת צאו ווי בשנת 221 על בד המשי והדגנים בתור המטבעות העיקריים.
החלוקה של סין לשלושה ממלכות (שושלות), השפיעה רבות על סין לאורך תקופה ארוכה, עד לתקופת שושלת סונג הצפונית, 700 שנה לאחר תקופת שלוש הממלכות, היה אפשר לחשוב על סין כמורכבת משלושה שווקים גדולים.
השלכות > שיעור תמותה

לאחר מרד הטורבן הצהוב, סבלה סין מרעב המוני. כמו כן, לאחר ההשתלטות של דונְג גְ'ווֹ על החצר הקיסרית, הוא נתן לצבאו את מלוא הכוח לבזוז ולשדוד את האוכלוסייה, לחטוף נשים לנישואין בכפייה, משרתים או בנות זוג. דונג הוציא להורג באכזריות רבה את אויביו ומתנגדיו, ויצר לעצמו אופוזיציה חזקה בחצר הקיסר ובקרב שרי המלחמה ברחבי סין.
לאחר שקמה הקואליציה נגד דונג, הורה דונג להצית את לְווֹיָאנְג (עיר הבירה באותו הזמן), לשרוף את כל הארמונות, המקדשים, והבתים וכל דבר אחר שעשוי להועיל לקואליציה נגדו. דונג הורה להעביר את עיר הבירה אל צַ'אנְגּאַן (שִׂיאָן של ימינו), אך בהתחשב בקשיים של אותה תקופה, היה זה גזר דין מוות לרבים מתושבי סין וזעקות לעזרה ירדו בחדות כככל שעלה שיעור התמותה בקרבם.
הטבלה הבאה מציגה את מרשם האוכלוסין של אותה תקופה. מסוף שושלת האן המרחית ועד לשושלת ג'ין המערבית; למרות שארכה שושלת ג'ין המערבית רק 125 שנים (265 - 390), רישום השיא שלה היה רק 35.3% מזה של שיא שושלת האן המזרחית. משושלת ג'ין המערבית ועד לשושלת סווי, האוכלוסייה מעולם לא התאוששה. הרשומות של שלוש הממלכות מכילות נתוני אוכלוסייה, אך סביר להניח שמספרים אלה נמוכים מהמספרים בפועל.
| שנה | משקי בית | אוכלוסייה | הערות |
| --- | --- | --- | --- |
| שושלת האן המזרחית, 156 | 10,679,600 | 58,486,856 |  |
| שושלת שוּ-האן, 221 | 200,000 | 900,000 |  |
| שושלת שוּ-האן, 263 | 280,000 | 1,082,000 | כאשר הובסה שוּ-האן, האוכלוסייה הכילה 102,000 חיילים חמושים, ו-40,000 פקידים שונים. |
| שושלת ווּ המזרחית, 238 | 520,000 | 2,567,000 |  |
| שושלת ווּ המזרחית, 280 | 530,000 | 2,535,000 | כאשר הובסה ווּ, האוכלוסייה הכילה 32,000 פקידים, 230,000 חיילים, וכ-5,000 פילגשים קיסריות. |
| שושלת צָאו-ווֶיי, 260 | 663,423 | 4,432,881 |  |
| שושלת ג'ין המערבית, 280 | 2,495,804 | 16,163,863 | לאחר איחוד סין, ולפני מלחמת האזרחים מלחמת שמונה הנסיכים, היה זה רישום האוכלוסין הגבוה ביותר של שושלת ג'ין. |
למרות שהיו למלחמות הרבות השפעה רבה על שיעור התמותה, נתוני מפקד האוכלוסין לא תומכים ברעיון שעשרות מיליונים קיפחו את חייהם אך ורק ממלחמה. יש לקחת בחשבון גם גורמים נוספים כמו רעב המוני, מגפות, קריסת הממשל והבריחה ההמונית מסין. עם זאת, חימוש וצבאיות האוכלוסייה היה בראש סולם העדיפויות של שרי מלחמה רבים. לדוגמה, אוכלוסיית שוּ-האן הייתה 900,000, אך הצבא מנה למעלה מ-100,000.
היסטוריוגרפיה

אחד הכתבים הבולטים ששרדו מהתקופה הוא רשומות שלוש הממלכות, שנערכה על ידי ההיסטוריון צֶ'ן שׁוֹאוּ משושלת ג'ין המערבית במאה השלישית לספירה. העבודה מאחדת את ההיסטוריה של המדינות היריבות צָאו-ווֶיי, שוּ-האן, ו-ווּ בתקופת שלוש הממלכות לטקסט מאוחד אחד.
המחשבה הפוליטית הסינית המסורתית עוסקת במושג "מנדט השמיים", שממנו שואב השליט לגיטימציה לשלוט ב"כל אשר נמצא תחת השמיים". על פי התפיסה המכונה "מנדט השמיים", השמיים (במובן הכוח העליון, האלוהות) מעניקים את זכות השלטון לבני אדם ישרים ולא לרעים ולמושחתים, מכאן זכותה של שושלת קיסרית חדשה להפיל שושלת קיימת, אם השושלת המופלת מושחתת.
צֶ'ן שׁוֹאוּ, המחבר של הרשומות, היה נתין של ממלכת שוּ-האן והפך לנתין של שושלת ג'ין המערבית כאשר חיבר את הרשומות. מכיוון ששושלת ג'ין המערבית ירשה את מקומה של צָאו-ווֶיי, הקפיד שׁוֹאוּ בחיבורו לרמוז שצָאו-ווֶיי היא היורשת הלגיטימית של מנדט השמיים. למרות שתיאור האירועים היה מאוזן והוגן ברובו, שׁוֹאוּ נתן לגיטימציה לווֶיי בכך שהציב את הרשומות ההיסטוריות של צָאו-ווֶיי בתחילת החיבור, ושמר על המונחים המקובלים בצָאו-ווֶיי (למשל, לוח השנה). באופן ספציפי יותר, קיסרים מצָאו-ווֶיי מכונים בשמותיהם הקיסריים שלאחר המוות, בעוד שהקיסרים משוּ-האן ו-ווּ הם רק "שליטים".
צֶ'ן שׁוֹאוּ, כנתין של שושלת ג'ין המערבית, לא היה יכול לכתוב בצורה שמרמזת על שושלת ג'ין כלא לגיטימית בכך שהכחיש את תביעתה של צָאו-ווֶיי למנדט השמיים, למרות האהדה שאולי הייתה לו כלפי שו-האן.
הערות שוליים

1 2  יורי פינס, גדעון שלח, 5, "כל אשר מתחת לשמיים": תולדות הקיסרות הסינית, כרך ב', האוניברסיטה הפתוחה
↑  יורי פינס, גדעון שלח, 8, "כל אשר מתחת לשמיים": תולדות הקיסרות הסינית, כרך ב', האוניברסיטה הפתוחה
↑  סירוס עצמי נתפס בעין הקונפוציאנית כמעשה לא מוסרי משתי סיבות עיקריות: ראשית, החל מתקופת המדינות הלוחמות נחשבה פגיעה גופנית מרצון למעשה חמור וחסר כבוד. בנוסף, נטרול היכולת להעמדת צאצאים התפרשה כמעשה שפל, שכן כך לא יהיה דור המשך שיזבח לאבות המשפחה. בתרבות העממית אי העלאת מנחות לאבות הייתה גורם להיווצרות רוחות, שהיו רודפות את החיים בחיפוש אחר מי שיזבח להן.
1 2 3  The Three Kingdoms and Western Jin, Rafe de Crespigny Publications, Faculty of Asian Studies, ANU, web.archive.org, ‏2016-03-04
1 2  Rafe De Crespigny, Fire over Luoyang: a history of the later Han dynasty, 23-220 AD, Leiden Boston: Brill, 2017, Sinica Leidensia, ISBN 978-90-04-32491-6
↑  From Zou Jiwan (Chinese: 鄒紀萬), Zhongguo Tongshi – Weijin Nanbeichao Shi 中國通史·魏晉南北朝史, (1992).
↑  Thomas J. Mazanec, Review: The Halberd at Red Cliff: Jian'an and the Three Kingdoms, by Xiaofei Tian, Studies in Late Antiquity 4, 2020-09-01, עמ' 353–359 doi: 10.1525/sla.2020.4.3.353
1 2 3  Anne E. Mclaren, WRITING HISTORY, WRITING FICTION: THE REMAKING OF CAO CAO IN SONG HISTORIOGRAPHY, Monumenta Serica 60, 2012-12, עמ' 45–69 doi: 10.1179/mon.2012.60.1.003
| --- | --- |
בקרת זהויות :  NLI: 987007285643305171  GND: 4274647-4  LCCN: sh85024045
אוריאן נילאנד

אוריאן הוֹשוֹל נִילַאנְד (בנורווגית: Ørjan Håskjold Nyland; נולד ב-10 בספטמבר 1990) הוא כדורגלן נורווגי המשחק בעמדת השוער בסביליה מהלה ליגה ובנבחרת נורווגיה.
נילאנד ערך את הופעת הבכורה שלו בנבחרת נורווגיה בשנת 2013, וייצג בעבר את נורווגיה בקבוצות הנוער. הוא היה השוער הראשון של נבחרת הצעירים באליפות אירופה בכדורגל עד גיל 21 בשנת 2013.
קריירת מועדונים

נילאנד נולד בוולדה והתחרה בצעירותו בהתעמלות, סקי אלפיני וכדורגל. הוא שיחק במחלקות הנוער של מורק ו-וולדה הנורווגיות, לפני שהצטרף להוד בשנת 2007 שם החל את קריירת הבוגרים שלו. נילאנד שימש תחילה כשעור שלישי, ולאחר מכן כשעור שני. בעונת 2010 הפך לשוער הראשון של הקבוצה. בדצמבר 2011, היה נילאנד אחד מששת השוערים הצעירים שנבחרו לפרויקט "שוער נבחרת העתיד 2014" של התאחדות הכדורגל הנורווגית, שמטרתו הייתה לפתח את שוער הנבחרת הבא.
נילאנד נשאר בהוד והיה אחד השחקנים הטובים ביותר של הוד בעונת 2012, וזכה בפרס הכישרון של סטאטויל באוקטובר, פרס הניתן לכדורגלנים צעירים נורווגים מצטיינים מדי חודש. בגמר הגביע הנורווגי 2012, נבחר נילאנד לשחקן המצטיין של המשחק. נילאנד גם עצר את הפנדל של רמי יוהנסן כשהוד ניצחה 2–4 בפנדלים נגד טרומסה וזכתה בתואר הגביע הנורווגי הראשון שלה.
בתום העונה הפך נילאנד לשחקן חופשי וחתם באלופת הליגה הנורווגית המכהנת מולדה, שם התחרה עם אספן בוגה פטרסן ואולה סודרברג.
קריירת מועדונים > מולדה

נילאנד ערך את הופעת הבכורה שלו בקבוצה הראשונה של מולדה בניצחון 5-0 על אלנסוואגן אוג אומגן בסיבוב הראשון של הגביע הנורווגי בשנת 2013. נילאנד שיחק גם במשחק הסיבוב השני נגד ביאסן לפני שעשה את הופעת הבכורה שלו בליגה הנורווגית בתיקו 1-1 נגד סטארט ב-6 במאי 2013. עם פציעתו של בוגה פטרסן, הפך נילאנד במהרה לשוער הראשון של המועדון ושיחק בכל משחקיה בליגה עד לסיבוב ה-17 כאשר המאמן אולה גונאר סולשיאר העניק לו מנוחה.
הוא חתם על חוזה חדש במולדה בספטמבר 2013, שקשר אותו למועדון עד קיץ 2018. נילאנד החמיץ כמה משחקים באוקטובר עקב פציעה, אך חזר כאשר מולדה פגשה את רוזנבורג ב-26 באוקטובר 2013. הוא שיחק בסך הכל 20 משחקים בליגה הנורווגית במהלך עונת 2013, בה מולדה סיימה במקום השישי.
קריירת מועדונים > אינגולשטאט 04

ב-1 ביולי 2015, נילאנד חתם על חוזה לארבע שנים בעולה החדשה לבונדסליגה, אינגולשטאט 04. נילאנד ערך את הופעת הבכורה שלו בבונדסליגה בהפסד ביתי 0–4 לבורוסיה דורטמונד ב-23 באוגוסט 2015.
קריירת מועדונים > אסטון וילה

ב-7 באוגוסט 2018, אסטון וילה חשפה כי חתמה את נילאנד לחוזה לשלוש שנים.
בקיץ 2020, אסטון וילה חתמה את אמיליאנו מרטינס מארסנל ומעמדו בקבוצה פחת. הוא ערך הופעה אחת בעונת 2020/2021 לפני שעזב את וילה, שעמה הגיע להסכמה על התרת חוזהו, ב-5 באוקטובר 2020.
קריירת מועדונים > נוריץ' סיטי

ב-1 בפברואר 2021, נילאנד חתם על חוזה בנוריץ' סיטי עד סוף עונת 2020/2021.
קריירת מועדונים > בורנמות'

נילאנד חתם בבורנמות' מהצ'מפיונשיפ בהעברה חופשית ב-17 באוגוסט 2021. שבוע לאחר מכן, הוא ערך את הופעת הבכורה שלו במועדון בסיבוב השני של גביע הליגה האנגלית נגד נוריץ' סיטי בהפסד 0–6. ב-31 בינואר 2022, בורנמות' ונילאנד הסכימו לסיים את חוזהו אך הוא נשאר להתאמן עם הקבוצה על מנת להחלים מפציעה.
קריירת מועדונים > רדינג

ב-10 במרץ 2022, חתם נילאנד ברדינג על חוזה קצר טווח עד סוף עונת 2021/2022. ב-20 במאי 2022.
קריירת מועדונים > ר.ב. לייפציג

ב-9 באוקטובר 2022, נילאנד הצטרף לר.ב. לייפציג עד יוני 2023, כמחליף לפטר גולאצ'י ופטרס בלאסביץ הפצועים. במשחקו האחרון, ב-27 במאי, נילאנד סיפק בישול לכריסטופר אנקונקו בדקה האחרונה של תוספת הזמן, מה שאפשר לאנקונקו לזכות בנעל הזהב של 2022/2023.
קריירת מועדונים > סביליה

ב-20 באוגוסט 2023, הצטרף נילאנד לסביליה בהעברה חופשית. הוא ערך את הופעת הבכורה שלו ב-23 בספטמבר, נגד אוססונה, וסיים את המשחק עם שער נקי.
קריירה בינלאומית

נילאנד ייצג את נורווגיה מרמת נבחרות הנוער מתחת לגיל 16 ועד מתחת לגיל 18, אך לא נבחר לנבחרות הנוער למשך שנתיים מכיוון שלא שיחק באופן קבוע בהוד. לאחר שהפך לשוער הראשון בהוד, הוא זומן לנבחרת הצעירים ביוני 2011 וערך את הופעת הבכורה שלו בנבחרת בהפסד 1–4 לשוודיה עד גיל 21.
נילאנד הפך לשחקן קבוע בסגל הנבחרת הצעירה של פר יואר האנסן בשנת 2012, שם היה שוער שני אחרי ארילד אוסטבו. נילאנד שיחק במשחק הפלייאוף האחרון נגד צרפת כאשר אוסטבו לא היה זמין עקב פציעה. נילאנד זכה לשבחים על הופעתו במשחק זה, שהייתה הופעתו השלישית בנבחרת הצעירה, כאשר העפילו לאליפות אירופה בכדורגל עד גיל 21 בשנת 2013 לאחר שניצחו את צרפת בתוצאה 5-3.
כאחד משלושת השוערים, נילאנד נכלל בסגל הנבחרת הנורווגית לאליפות עד גיל 21, יחד עם ארילד אוסטבו וגודמונד טקסדל קונגשאבן. לקראת האליפות, המאמן הראשי תור אולה סקולרוד לא החליט אם להשתמש באוסטבו, שהיה הבחירה המועדפת בקמפיין המוקדמות, או באחד משני השוערים האחרים שהרשימו את קבוצותיהם בתחילת עונת 2013 במסגרת הליגה. נילאנד נבחר לשחק במשחק הפתיחה נגד המארחת ישראל, ושיחק בשלושה מתוך ארבעה משחקים באליפות, כאשר אוסטבו שיחק במשחק האחרון בשלב הבתים נגד איטליה. הנבחרת הנורווגית הובסה על ידי המנצחת בסופו של דבר ספרד בחצי הגמר, וזכתה במדליית ארד. נילאנד זכה לשבחים על הופעותיו באליפות, במיוחד במשחק נגד ספרד, והוא נכלל ב"נבחרת הטורניר" של הגרדיאן. נילאנד נכלל גם ב"נבחרת הכוכבים" של אופ"א יחד עם מאמנו סטפן סטראנדברג.
נילאנד זומן לראשונה לסגל נבחרת נורווגיה למשחקי מוקדמות המונדיאל נגד קפריסין ושווייץ בספטמבר 2013. הוא ערך את הופעת הבכורה שלו בנבחרת במשחק ידידות נגד סקוטלנד ב-20 בנובמבר 2013, באצטדיון הביתי של מולדה, אקר סטאדיון.
תארים

הגביע הנורווגי: 2012
ליגת העל הנורווגית: 2014
הגביע הנורווגי (2): 2013, 2014
גביע הפוטבול ליג (מקום שני): 2019/2020
הגביע הגרמני: 2022/2023
מדליית ארד באליפות אירופה עד גיל 21 - 2013
קבוצת הטורניר באליפות אירופה עד גיל 21 - 2013
שוער השנה בנורווגיה: 2014, 2015
הערות שוליים

↑  Norges Fotballforbund, Ørjan Håskjold Nyland - Profil, fotball.no - Norges Fotballforbund
↑  Nærnett - lokale nyhende frå Søre Sunnmøre, www.nernett.no, ‏2024-04-02
↑  NFF lanserer keeperprosjekt, VG, ‏2011-12-06
↑  Pedja Kalajdzic, Ekspertene ser på cupfinalelagene, NRK, ‏2012-11-25
↑  TV 2 AS, Hødd med cupbombe etter straffedrama, TV 2, ‏2012-11-25
↑  Mads Gudim Burheim, Hødds keeperhelt klar for Molde, dagbladet.no, ‏2012-11-29
↑  Aston Villa Football Club, Aston Villa Football Club | The official club website, Aston Villa Football Club
↑  Örjan Nyland signs for the club | Sevilla FC, sevillafc.es
↑  NTB, - Premier League-klubb forhandler med Nyland, Nettavisen, ‏2015-01-31
↑  UEFA.com, The official website for European football, UEFA.com
נילאנד חוגג שער במדי מולדה
נילאנד במדי נבחרת נורווגיה
מתוק התפוח

| --- | --- |

 סינגל בביצוע הפרברים
 מתוך האלבום פרברים טרופיקל
 יצא לאור:  1981
 סוגה:  מוזיקת עולם, מוזיקה לטינית, סמבה
 שפה:  עברית
 אורך:  3:31
 חברת תקליטים:  NMC
 כתיבה:  אטאולפו אלבס, עברית: יעקב שבתאי
 לחן:  אטאולפו אלבס
 הפקה:  מתי כספי
 עיבוד:  מתי כספי
"מתוק התפוח" הוא שיר של צמד הפרברים, יוסי חורי ואורי הרפז, שיצא בשנת 1981 באלבום "פרברים טרופיקל" שהפיק ועיבד המוזיקאי מתי כספי.
השיר מבוסס על שיר ברזילאי בשם "Laranja Madura" ("תפוז בשל") שכתב והלחין זמר הסמבה הברזילאי אטאולפו אלבס (Ataulfo Alves).
את מילות השיר בעברית כתב הסופר והמתרגם יעקב שבתאי.
החל מ-2016, השיר מבוצע על ידי ההרכב "שלושתנו" שחבריו הם אורי הרפז, דורית ראובני וחנן יובל.
הערות שוליים

↑  הפרברים, באתר מתי כספי
↑  מתוק התפוח [דף שיר], באתר הספרייה הלאומית
↑  מתוק התפוח, באתר גרסה עברית
↑  בית אבי חי, מתוק התפוח - אורי הרפז, דורית ראובני, חנן יובל, באתר יוטיוב, ‏2016
מודל אפר"ת

סכמת מודל אפר"ת
מודל אפר"ת (ראשי תיבות של אירוע-פרשנות-רגש-תגובה) הוא מודל התנהגותי המתאר את התהליך המתרחש בתוך האדם מרגע חשיפתו לאירוע ועד לתגובה שלו אליו. המודל נפוץ יותר בציבור הרחב מאשר בספרות המחקרית.
שלבי המודל

המודל מורכב מארבעה שלבים: אירוע, פרשנות, רגש, תגובה.
האירוע/הזרז (טריגר) הוא כל גירוי של אחד החושים: ראייה, שמיעה, מישוש, ריח, טעם. מקור האירוע הוא חיצוני או פנימי (למשל, סחרחורת).
הפרשנות היא תרגום האירוע אליו נחשף אדם במושגים שיעזרו לו להבין את החוויה. מדובר בתהליך קוגניטיבי המתרחש במוחו. התהליך הוא פנימי, ולכן, מדובר בשלב סובייקטיבי. לפיכך, הפרשנות לא רק תלויה באדם שמבצע אותה, אלא עשויה אף להשתנות אצל אותו האדם כתלות במצב הרוח הרגעי בו הוא נמצא כאשר הוא נדרש לבצע את הפרשנות.
הרגש הוא התחושה המתפתחת בתוך האדם בעקבות הפרשנות שנתן לאירוע שחווה. התהליך הרגשי הוא פנימי, ולכן, שלב זה הוא סובייקטיבי.
התגובה היא הפעולה האוטומטית שאדם רגיל לבצע בעקבות הופעת רגש מסוים. תהליך התגובה הוא פנימי (מקורו בלא-מודע של האדם); לכן, הוא סובייקטיבי.
תגובתו של אדם לאירוע שחווה תיקבע אפוא על ידי תהליך המכיל מרכיבים קוגניטיביים, רגשיים ומנגנונים של הלא-מודע. כאשר התהליך מובן, מוסבר וברור, ביכולתו של אדם לפרקו לגורמים, לבחון אותו ובמידת הצורך, להשפיע עליו כך שהתוצאה הסופית שלו תהיה כפי שהוא מעוניין.
השלכות המודל

היכולת לשלוט בעוצמת הרגשות, ובעיקר בעוצמה בה הם מובעים כלפי חוץ, היא משמעותית.
מודל שני הספים של הכעס מגדיר סף נראות (העוצמה המינימלית של ביטוי רגשות, הנדרשת כדי שניתן יהיה לזהות את הרגש) וסף חוסר ההולמות (העוצמה לאחריה הבעת הרגש נתפסת כלא הולמת, לא מתאימה לנורמות הנהוגות באותה תרבות). עוצמת כעס מתחת לסף הנראות תגרום לכעס להצטבר בתוך האדם החש אותו, מצב שעלול לגרום נזק נפשי לאותו אדם. עוצמת כעס מעבר לסף ההולמות לא רק שלא תאפשר למי שמזהה את הכעס להתייחס לבעיה שיצרה את הרגש, אלא המביע עצמו יהפוך כעת להיות הבעיה.
הבעת כעס במשא ומתן עשויה להביא לתוצאות טובות יותר עבור המביע. הצד השני במשא ומתן יתפוס את הבעת הכעס כסימן לכך שהצד המביע קרוב לנקודת פיצוץ המשא ומתן, ובכך יהיה מוכן לעשות ויתורים גדולים יותר להשגת תוצאה כלשהי.
הבעת רגשות חיוביים שתוביל להדבקה רגשית עשויה להשפיע על הערכת מוצר או שירות בצורה חיובית יותר מאשר ללא הבעת אותו רגש. כך הראה מחקר שבדק את השפעת הבעת רגש חיובי במפגש שירות בבנק ומחקר שבדק הערכה קבוצתית של מוצר לא מוכר.
חשיבות המודל טמונה בכך שהוא מאפשר להבין כיצד והיכן אפשר וצריך לשנות את התפיסה של האדם, כדי להביא לתוצאות שונות. יכולת זאת לשנות חשובה במיוחד כשמדובר בדיאדה - אינטראקציה עם אדם אחר.
מהסתכלות על המודל, השלב בו כדאי לבצע את השינוי הוא שלב הפרשנות. הסיבות לכך הן:
זהו השלב הסובייקטיבי הראשון, ולכן הוא נתון להשפעה מצד הפרט;
לרוב האנשים קל יותר לעסוק בשלב קוגניטיבי, לעומת ביצוע שינוי במישור הרגשי או בתגובות האוטומטיות שלהם.
מודל אפר"ת בדיאדה

בדיאדה (אינטראקציה עם אדם אחר), האירוע של האדם הוא הבעת הרגשות של האחר, ללא קשר אם אלו הם רגשות כלפי האדם או כלפי צד שלישי. ישנה יכולת אוניברסלית לזהות את ששת הרגשות העיקריים (שמחה, עצב, הפתעה, כעס, גועל ופחד). תהליך הפרשנות של הבעת הרגש של האחר מתבצע בעזרת Appraisal Theory , אשר עוסקת בהבנת הרגש מתוך צורת הביטוי שלו. באמצעות תאוריית Reverse Appraisal , ניתן אף להסתכל על ביטוי הרגש של האדם האחר ולעשות את הדרך ההפוכה במודל אפר"ת, מהתגובה עד לאירוע, תוך הערכת הרגש שהאדם האחר חווה והפרשנות שהוא נתן לאירוע שלו. תהליך כזה עשוי לקרות כאשר מידת האכפתיות שלנו מהאדם האחר מספיק גדולה (למשל, אדם קרוב).
כאשר הפרט מצוי באינטראקציה עם אדם אחר, נוצר מצב בו רגשותיו של האחר משפיעים על מחשבותיו, רגשותיו ותגובותיו של הפרט. תגובות הפרט עשויות להשפיע כך על האינטראקציה העתידית עם האדם שהביע את הרגש תחילה ובאמצעותה, על רגשותיו והתנהגותו. בהקשר של המודל, תגובתו של האדם האחר היא האירוע של הפרט, והתגובה של הפרט הופכת להיות האירוע של האדם האחר.
במצב זה באה לידי ביטוי חשיבותה של יכולת השליטה של הפרט בתגובתו לאירוע. אם ברצונו להשפיע על האינטראקציה עם האדם האחר, לנהל אותה ולהוביל אותה למקומות שהוא מעוניין בהם, עליו להתחיל משינוי התגובה שלו (התגובה שלו היא האירוע של האחר, שיקבע את הפרשנות, הרגש והתגובה שלו כלפי הפרט וכך הלאה, במעגל שיימשך עד לסיום האינטראקציה).